- Det er rigtig godt, at kommunen har lyttet til de lokale virksomheder og til Dansk Industri.

Sådan siger Jan Sørensen om Halsnæs Kommunes beslutning om at fjerne dækningsafgiften for virksomheder i kommunen.

Jan Sørensen er direktør i virksomheden Nordisk Staal, der ligger i Halsnæs Kommune i Nordsjælland. Virksomheden ligger lidt uden for byen Frederiksværk. En by, man kun kan køre til via landevej.

- Vi har vores udfordringer heroppe. Vi har ikke verdens bedste infrastruktur, vi har en af de mest befærdede hovedveje herop til, siger Jan Sørensen.

Fjerner dækningsafgiften

Men selvom infrastrukturen er en udfordring, så mener Jan Sørensen alligevel, at Halsnæs Kommune nu bliver et mere eftertragtet sted for virksomheder.

Kommunen har nemlig valgt at afskaffe dækningsafgiften næste år. Det er en afgift, som virksomheder betaler udover ejendomsskatten og som fastsættes af kommunen.

- Det er et virkelig godt signal at sende, at man er en erhvervsvenlig kommune, siger Jan Sørensen.

Bliver i Danmark

Faktisk er den nu så erhvervsvenlig, at Jan Sørensen overvejer, om han skal lægge sin nye virksomhed i Danmark. Virksomheden skal eksportere størstedelen af produktionen og hans amerikanske samarbejdspartnere har været skeptiske over afgifterne i Danmark - indtil nu.

- Det betyder, at vi måske vil kigge på om vores nye investering skal ligge her i stedet for i udlandet, siger han.

Virksomheder er vindere næste år

Det er ikke kun Halsnæs Kommune, der bliver attraktiv for virksomhederne næste år.

I dag skulle landets 98 kommuner vedtage næste års budget. En opgørelse fra Kommunerne Landsforening (KL) viser, at 31 kommuner sætter skatten ned i kommunen på enten indkomstskatten, grundskylden eller dækningsafgiften. Fem kommuner sætter derimod skatten op.

Indkomstskatten sættes samlet set op, hvis man sammenregner alle 98 kommuner, men dækningsafgiften skæres ned, og i nogle kommuner helt væk, næste år. Det betyder, at skatten sænkes med 144,3 millioner kroner på landsplan.

Der kommer flere arbejdspladser

144 millioner lyder måske ikke af meget for landets virksomheder, og afskaffelsen af dækningsafgiften får heller ikke Jan Sørensen til at ansætte flere i sin virksomhed næste år, men han tror, at det vil give en effekt i området.